JACO SCHOEMAN het sy sabbatsverlof gebruik om stilte te vind. Hy wonder of dit nie ’n verpligte dissipline vir leraars moet wees nie.
Predikante van die NG Kerk is geregtig op sabbatsverlof. Na drie jaar in dieselfde werkkring, kan hy of sy ’n 30-dae-breuk neem. Die inhoud hiervan moet van so ’n aard wees, dat hy of sy aan die kerkraad kan verslag lewer hieroor.
So het ek by my eerste Sabbatstyd gekom, en gewonder hoe gebruik ’n mens dit sinvol? Hoe verryk jy jou siel, en skep jy ruimte – weg van jou gewone roetine en leefstyl – om jou gees te verkwik vir die taak wat voorlê?
Beide voor en ná die retraite sien jy eers ’n sielkundige (dr George Roux) in Somerset-Wes, wat ’n eerlike assessering van jou persoonlikheid maak en voorstelle maak van spesifieke fokusareas vir jou tyd van stilte. En toe is ek Greyton toe, waar ek ontvang is soos ’n eregas, en oorlaai is met hartlikheid.
Elke dag is daar ’n uur wat jy met jou geestelike begeleier gesels, en terugvoer gee oor die afgelope 24 uur, en spesifieke (moeilike) vrae in die gesig moet staar. Hier gebeur diep introspeksie wat jou forseer om jou skadukant in die oë te kyk en eerlik met jou innerlike mens om te gaan.
Hier het ek die waarde van ’n geestelike begeleier beleef: Hulle verstaan die ritmes van ’n stil retraite: die eerste twee dae is jy net moeg. Jou liggaam skreeu vir rus en slaap. Hierna begin die diep werk van introspeksie, en sonder konstruktiewe begeleiding sal ’n mens maklik oppervlakkig hierdeur wil werk – want niemand is werklik lus om sy eie gebreke, tekorte en leemtes eerlik in die oë te staar nie.
Maar Thea het vasgestaan, en my ’n paar keer teruggestuur om dieper te delf, en spesifieke dinge diep deur te praat met die Here. En as geestelike begeleier kon sy ook onderskei toe die diep werk voltooi is, en die tyd vir stilte tot ’n einde moet kom.
En dan is daar tyd vir wandelinge in die natuurreservaat, en die Riviersonderendberge wat Greyton omring. Die natuur hier rond is ’n lushof. Die fynbos en proteas staan kophoogte en die hoeveelheid voëls is asemrowend! Daar is opsies van stap in die dorp, wandel in die natuur, fietsry in die veld, maklike stappe en tawwe roetes. As jy jou treë graag tel, gaan jy so trots wees op jouself aan die einde van elke dag.